એ ‘અનન્યતા’ કઈ જાતની તે પણ જાણવી જરૂરી છે, કારણ કે આવા મરજીવાઓ કાંઈ બધા જ એક પ્રકારની કામગીરી કરતા હોતા નથી. ઉદ્યાનમાંથી પુષ્પો ચૂંટનારા બધાનો હેતુ એક નથી હોતો. કોઈ વેચવા માટે, કોઈ દેવ-દેવીને અંજલિ માટે, કોઈ અત્તર બનાવવા માટે તો કોઈ ફૂલદાનીમાં સજાવવા માટે, કોઈ ઔષધીય ગુલકંદ જેવા ઉપયોગ માટે તો કોઈ પ્રિયપાત્રને ભેટ ધરવા માટે, કોઈ ફૂલોનો ઢગલો કરીને સંગ્રહનો સ્કોર ઊંચો બતાવવા માટે, તો કોઈ એમાંથી રંગ-રૂપ-ભાતનો સૂઝપૂર્વક સૌંદર્યબોધ થાય તે રીતે એમાંથી હાર-વેણી-ગજરો બનાવવા માટે લઈ જાય છે. એવી જ રીતે જૂનાં ફિલ્મસંગીતની રેકોર્ડ-ઓડિયો-વિડિયો-સીડીના સંગ્રાહકો બધા જ એકસરખી નેમ ધરાવતા હોતા નથી. નેમ તો શું, નિયત પણ બધાની જાતજાતની હોય છે. કોઈ એમાંથી રોકડી કરવા તો કોઈ ગમતાંનો ગુલાલ કરવાની નિયતથી એ કરે છે. સમજ, સૂઝ, દ્રષ્ટિ પણ સૌની અલગ અલગ હોય છે.